Broj: 711-I-107-Pp-395-22/23-03-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Tomislava Tomaševića, gradonačelnika Grada Zagreba**,na stručnom sastanku Povjerenstva održanom dana 10. siječnja 2023.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Tomislava Tomaševića, gradonačelnika Grada Zagreba, u odnosu na navode da vrećice za odlaganje smeća koje je obveznik predstavio nisu odgovarajuće zapremnine, neće se pokrenuti, jer navedeno ne ulazi u nadležnost Povjerenstva niti može predstavljati moguću povredu odredbi ZSSI-a.**

Obrazloženje

Povjerenstvo je dana 03. listopada 2022.g. na temelju neanonimne prijave, otvorilo predmet protiv obveznika Tomislava Tomaševića, gradonačelnika Grada Zagreba, koji se vodi pod brojem Pp-395/22.

U navedenoj prijavi prijavitelj ističe kako je gradonačelnik predstavio vreće zapremnine 40 litara po 8,00 kn, a koje ne mogu primiti deklariranu zapremninu.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Tomislav Tomašević gradonačelnik Grada Zagreba od 04. lipnja 2021.g.. Slijedom navedenog, obveznik Tomislav Tomašević dužan je postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

S obzirom na navedenu zakonsku odredbu, te da je u ovome slučaju Pp-395/22 spis formiran nakon stupanja ZSSI-a na snagu 25. prosinca 2021., a obveznik i dalje obnaša javnu dužnost gradonačelnika Grada Zagreba, postupak će se voditi sukladno procesnim i materijalnim odredbama novog ZSSI-a.

Povjerenstvo ističe kako je od podnositelja prijave dana 15. studenog 2022.g. zatražilo dopunu prijave, budući da iz navoda prijave nije razvidno na koji način bi navedene činjenice upućivale na povredu odredbi ZSSI-a.

Podnositelj prijave istu nije dopunio u primjerenom roku, a budući da se navodi iz prijave ne odnose na moguću povredu odredbi ZSSI-a, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1.Obvezniku Tomislavu Tomaševiću, osobnom dostavom

 2.Podnositelju, putem dostavljene e-mail adrese

 3. Objava na internetskoj stranici Povjerenstva po urednoj dostavi obvezniku

 2. Pismohrana